ลวงฆ่าทนายหนุ่ม ลูกความโทรนัด สั่งจอดรถกะพริบไฟ ส่งมือปืนเด็ดชีพ 
ทนายความหนุ่มเชื้อสายอาข่าที่เชียงราย ตกเป็นเป้าสังหาร ถูก ลูกความ โทรศัพท์มาล่อออกไป สั่งให้จอดรถกะพริบไฟ แล้วให้มือปืนขี่จยย.โฉบมายิง นัดเดียวเข้าจุดสำคัญ ตายคารถ คาดสาเหตุจากทำคดียาเสพติดเวลา 21.30 น. วันที่ 23 ก.พ. ร.ต.อ.นนทกร ศาลาคราม รอง สว.(สอบสวน) สภ.แม่ยาว อ.เมืองเชียงราย ได้รับแจ้งมีเหตุยิงกันตายริมถนนแม่กก ระหว่างวัดร่องเสือเต้น-แม่ยาวหมู่ 3 ต.ริมกก อ.เมือง จ.เชียงราย จึงรายงานให้ พ.ต.อ.สิริมล วิสุทธธิกุล ผกก.สภ.แม่ยาว ทราบพร้อมนำกำลังไปตรวจสอบพร้อมนิติเวช รพ.เชียงรายประชานุเคราะห์ หน่วยกู้ภัยสยามรวมใจที่เกิดเหตุบริเวณริมถนนทางโค้งเยื้องโกดังเก็บสินค้ามิตรคู่ครัวเก่า พบรถยนต์เก๋ง ฮอนด้าแอคคอร์ด สีดำ ทะเบียน กย 7474 เชียงราย จอดติดเครื่องเปิดไฟหน้าและไฟขอทางอยู่ริมถนน บริเวณกระจกประตูด้านคนขับเปิดอยู่ ที่เบาะนั่งตรงคนขับพบศพ นายอนุชิต อาจอ อายุ 32 ปี ชนเผ่าอาข่า อยู่บ้านเลขที่ 579 หมู่ 6 ต.แม่ไร่ อ.แม่จัน จ.เชียงราย อาชีพทนายความ ถูกยิงด้วยอาวุธปืนไม่ทราบขนาดเข้าที่สะบักหลังขวา กระสุนทะลุไหล่ซ้าย แฉลบเข้าฝังที่ต้นแขน เสียชีวิตคารถ จึงนำศพส่งนิติเวช รพ.เชียงรายประชานุเคราะห์ ตรวจพิสูจน์อีกครั้งจากการสอบสวน นายโภคิน ยิ่งกิตติพิพัฒน์ อายุ 33 ปี อยู่บ้านเลขที่ 44 หมู่ 11 เทอดไท อ.แม่ฟ้าหลวง จ.เชียงราย เพื่อนเรียนนิติศาสตร์ ม.ราชภัฏเชียงราย ที่นั่งมาพร้อมกับผู้ตายให้การว่า ก่อนเกิดเหตุตนและนายอนุชิต ซึ่งมีอาชีพเป็นทนายความทำงานอยู่สำนักงานเดียวกัน ได้มีชายไม่ทราบชื่อโทรศัพท์มาเพื่อนัดคุยกันเรื่องคดีความ หลังจากเคยเลื่อนนัดมาแล้วถึง 3 ครั้ง และนายอนุชิตได้ถือโทรศัพท์เดินออกไปคุยโทรศัพท์ข้างนอกเป็นภาษาชนเผ่า จากนั้นนายอนุชิตมาบอกว่าลูกความนัดให้มาเจอกันที่ร้านกาแฟใกล้ที่เกิดเหตุ และชวนนั่งรถมาด้วยพอมาถึงที่เกิดเหตุหาร้านกาแฟไม่เจอ จึงโทรหาลูกความ ก็ได้คำตอบว่าให้จอดอยู่ริมทางและเปิดไฟสัญญาณกะพริบไว้ ต่อมามีคนร้ายเป็นชาย 2 คน สวมหมวกกันน็อกแบบเต็มใบ ขับขี่ซ้อนท้ายรถจักรยานยนต์ไม่ทราบสี ยี่ห้อ มาจอดเทียบข้างกระจกคนขับ พร้อมกับถามว่า นายอนุชิตหรือเปล่า พอผู้ตายลดกระจกลงตอบว่า ใช่ คนร้ายก็ชักอาวุธปืนไม่ทราบขนาดยิงใส่ทันที 1 นัด จากนั้นเร่งเครื่องหลบหนีไป ตนจึงวิ่งออกจากรถไปขอความช่วยเหลือจากชาวบ้านให้ช่วยแจ้งตำรวจส่วนสาเหตุถูกสังหาร ตนไม่ทราบ เพราะผู้ตายไม่ได้เล่าอะไรให้ฟังเบื้องต้น ร.ต.อ.นนทกร ศาลาคราม เจ้าของคดี ได้สอบปากคำ นายโภคิน ยิ่งกิตติพิพัฒน์ เพื่อนทนายความ และ น.ส.นิชนันท์ เมกากู่ อายุ 33 ปี แต่ยังไม่มีความคืบหน้า ขณะที่ฝ่ายสืบสวนได้ออกตรวจกล้องวงจรปิดบริเวณใกล้จุดเกิดเหตุ รวมทั้งนำกล้องหน้ารถยนต์คันเกิดเหตุไปเปิดดู เพื่อหาร่องรอยเบาะแสคนร้าย พร้อมประสานชุดสืบสวน บก.ภ.เชียงราย เข้าสืบหาพยานหลักฐานข้อมูลจากสำนักงานทนายความ และที่อยู่ของนายอนุชิต ที่ อ.แม่จัน ส่วนประเด็นการถูกสังหาร คาดว่ามาจากความขัดแย้งกับลูกความในคดียาเสพติด.
ทนายความหนุ่มเชื้อสายอาข่าที่เชียงราย ตกเป็นเป้าสังหาร ถูกลูกความโทรศัพท์มาล่อออกไป สั่งให้จอดรถกะพริบไฟ แล้วให้มือปืนขี่จยย.โฉบมายิง นัดเดียวเข้าจุดสำคัญ ตายคารถ คาดสาเหตุจากทำคดียาเสพติด
ฆ่าทนายความ,ยิงทนายความ,ลวงฆ่าทนาย,ลูกความลวงฆ่า,ข่าวทั่วไป